Damage Control

Damage Control on Marvel Comicsin sarjakuvissa esiintyvä rakennus- ja urakointiyhtiö. Yhtiö on erikoistunut supersankareiden ja superroistojen välisten taisteluiden jättämien tuhojen korjaamiseen. Yhtiö teki ensiesiintymisensä vuonna 1988 Marvel Age Annual -lehden numerossa 4 ja esiintyi vuosina 1989–1991 omassa sarjakuvassaan.

 Fiktiivinen historia 
Anne Marie Hoag perusti Damage Controlin Tony Starkin ja Wilson Fiskin rahoituksen avulla, vaikka Stark ei mielellään tehnyt yhteistyötä Fiskin kanssa tämän rikollistaustan vuoksi. Yhtiön työntekijät ovat vuosien varrella mm. seuranneet superrikollisten joukkopakoa, kohdanneet Tohtori Doomin, joutuneet Tuomarin uhkailemiksi sekä tavanneet voimakkaita kosmisia olentoja, kuten Hopeasurffarin ja Galactusin. He ovat tehneet yhteistyötä Ryhmä-X:n kanssa, tutustuneet lähemmin Uusiin Sotureihin ja melkein joutuneet Hulkin hyökkäyksen kohteeksi.

Hoagin saatua hallitukselta uuden työn, hän nimitti Robin Chapelin seuraajakseen. Stark ja Fisk myivät omat osakkuutensa yhtiöstä, koska Stark ei halunnut jatkaa yhteistyötä eikä Fisk luottanut Robinin kykyihin johtaa yhtiötä. Myöhemmin yhtiö nimeltä Carlton Co. otti Damage Controlin hallintaansa ja yritti tehdä yhtiöstä tuottoisamman, mutta monet työntekijät raivostuivat tästä ja yhtiö ajautui melkein konkurssiin. Hoag suostutteli YPKVV:n sijoittamaan yhtiöön ja sai näiltä lainan ostaakseen yhtiön takaisin itselleen. Myöhemmin YPKVV:lle selvisi, että yhtiön edellinen myynti oli Fiskin juoni saada se halvalla takaisin hallintaansa. Acts of Vengeance -sarjakuvan tapahtumien aikana kaupunki oli kärsinyt vakavia vahinkoja ja Fisk oli hyötynyt siitä rahallisesti, kun Damage Control oli palkattu korjaamaan tuhot.

Supersankari Herkules on nähty useita kertoja työskentelemässä Damage Controlille. Kerran hän joutui sinne yhdyskuntapalveluun riehuttuaan humalaisena. Hänestä tuli myöhemmin vakituinen työntekijä, kun hän joutui maksamaan vahingonkorvauksia superroisto Constrictorille, joka kärsi vakavia vammoja Herkuleksen yrittäessä napata hänet.

 Työntekijät 
 Tunnetuimmat työntekijät 
Anne Marie Hoag: Damage Controlin perustaja ja ensimmäinen johtaja. Tiukka, mutta myötätuntoinen vanha nainen, joka oli Nick Furyn hyvä ystävä ja joka eroamisensa jälkeen suostutteli hänet ja YPKVV:n myöntämään lainan Damage Controlin ostamiseen. Damage Controlin nykyinen omistaja.
Herkules: Työskenteli aiemmin Damage Controlille yhdyskuntapalvelussa, mutta on nykyään vakituinen työntekijä jouduttuaan maksamaan vahingonkorvauksena Constrictorille suurimman osan olympiaanirikkauksistaan.She-Hulk (2004)Thing #6 (2006)
Robin Chapel: Liikenteenohjaaja ja Hoagin luotetuin työntekijä. Hän ja John Porter olivat alun perin kilpakumppaneita, koska Porter sai paikan jota hän itse alun perin tavoitteli. Myöhemmin heistä kuitenkin tuli ystäviä ja heidän välilleen muodostui romanssi. Walter Declun järjesti Robinlle väliaikaisesti potkut, mutta Robin palkattiin myöhemmin yhtiön uudeksi toimitusjohtajaksi.
Albert Cleary: Tilintarkastaja, joka on yhtiön talousnero ja aina kylmäpäinen. Hän onnistuu aina pitämään pukunsa kankaan sileänä ja rypistymättömänä.
 Etsintä ja pelastus 
Lenny Ballinger: Damage Controlin etsintä- ja pelastusosaston johtaja. Hänellä on asiallinen luonne, minkä vuoksi hän on erittäin arvostettu työntekijä. Työntekijöiden mennessä lakkoon Carlton Co. -yhtiötä vastaan, Lenny asettui lakkoilijoiden puolelle, vaikka hänelle tarjottiin suurta rahasummaa lakon vastustamisesta.

 Muissa medioissa 
 Marvel Cinematic Universe 
Damage Control on mainittu ja myöhemmin myös esiintynyt useissa Marvel Cinematic Universen (MCU) elokuvissa ja televisiosarjoissa.
Damage Control mainittiin ensi kertaa vuoden 2008 elokuvassa Iron Man S.H.I.E.L.D.:n erikoisosastona, joka siivosi Tony Starkin ja Obadiah Stanen välisen taistelun jälkiä.
Damage Control mainittiin lyhyesti televisiosarjan S.H.I.E.L.D. Agentit kolmannen tuotantokauden jaksossa ”Watchdogs” (2016), kun Alphonso ”Mack” Mackenzie kertoi veljelleen Rubenille järjestön tulevan korjaamaan vahinkot, joita Rubenin talo kärsi taistelussa Vahtikoirien jäseniä vastaan.
Elokuvassa Spider-Man: Homecoming (2017) Damage Controlin paljastettiin siirtyneen New Yorkin taistelun jälkeen Tony Starkin ja Yhdysvaltain hallituksen yhteisomistukseen. Osaston koko nimi on U.S. Department of Damage Control (DODC) () ja sen saatua yksin vastuulleen kerätä New Yorkiin jäänyt chitaurien teknologia, Adrian Toomesin oma yhtiö Bestman Salvage ajautui konkurssiin, ajaen hänet ryhtymään Korppikotkaksi. Vuonna 2016, he korjaavat pankin ja ruokakaupan, joille Hämähäkkimiehen pysäyttämät rikolliset olivat aiheuttaneet tuhoja. Elokuvassa Tyne Daly näytteli Anne Marie Hoagia ja Gary Weeks näytteli agentti Fosteria.
Elokuvassa Spider-Man: No Way Home (2021) DODC:stä oli tullut täysin itsenäinen Starkista ja se keskittyi nykyään myös vaarallisten artefaktien ja teknologioiden takavarikoimiseen sekä rikollisiksi tai muuten vaan vaarallisiksi epäiltyjen superihmisten pidättämiseen. He takavarikoivat tekoäly E.D.I.T.H.:n ja sillä ohjattavat Stark-yhtiöiden droonit, sekä pidättivät Hämähäkkimieheksi paljastuneen Peter Parkerin, koska Peter oli lavastettu syylliseksi droonien käyttämisestä sankarina pidetyn huijarin, Quentin Beckin, kuolemaan. Matt Murdock sai syytteen kumottua, mutta DODC alkoi jahdata Peteriä uudestaan, kun tämä oli yrittänyt taistella toisesta universumista tullutta Vihreää Menninkäistä vastaan. Arian Moayed näytteli tästä elokuvasta alkaen MCU:ssa agentti P. Clearyä, jonka sukunimi tulee sarjakuvista tutun Albert Clearyn nimestä.
Disney+-sarjassa Ms. Marvel (2022) DODC:n agentti Sadie Deever (näyttelijänä Alysia Reiner) löysi netistä videon Kapteeni Ihme -cosplay-pukuun pukeutuneesta henkilöstä (Kamala Khan) käyttämässä oikeita supervoimia, jolloin Cleary käski häntä menemään Jersey Cityyn pidättämään henkilö. He myös ottivat Stark-yhtiöiltä takavarikoimansa droonit omaan käyttöönsä superihmisten jahtaamiseksi. Deever epäonnistui Kamalan pidättämisessä kerran, mutta päätyi sen sijaan pidättämään Najman johtamat clandestinet ja näitä vastustaneen Kamranin, Najman pojan. Kamala onnistuu saamaan Jersey Cityn asukkaat puolelleen ja nämä puolustavat häntä ja Kamrania Deeveriltä, joka oli valmis jopa rikkomaan Clearyn käskyjä ja käyttämään koviakin keinoja. Tapauksen jälkeen Cleary hyllytti Deeverin agentin tehtävistä.
Disney+-sarjassa She-Hulk: Attorney at Law (2022) Jennifer Walters kävi tapaamassa DODC:n huippuvankilaan vangittua Emil Blonskya, jota odotti pian ehdonalaiskäsittely. Kyseinen käsittely myös käytiin Blonskyn sellin vieressä. DODC:n työntekijät ajautuivat hetkeksi paniikkiin ja uhkailivat Blonskya aseillaan, kun tämä näytti tuomarille ja valamiehistölle kuinka pystyi hallitsemaan muodonmuutoksiaan. Myöhemmin he myös pidättivät Waltersin, kun tämä Hulktarena yritti väkivaltaisesti hyökätä häntä mustamaalanneiden Intelligencian naamiomiesten kimppuun gaalassa, jossa oli tarkoitus valita vuoden naisasianajaja.
Disney+-sarjan Secret Invasion (2023) poistetuissa kohtauksissa paljastui, että DODC:llä oli hallussaan Thanoksen kätyreihin kuuluneen Cull Obsidianin irtileikattu käsivarsi. Skrullit olivat Gravikin käskemänä soluttautuneet DODC:hen ja varastaneet Obsidianin käsivarren, käyttääkseen sitä tutkijapariskunta Victor ja Rosa Daltoniksi naamioituneiden skrullien rakentamassa laitteessa, jolla aiottiin tehdä skrulleista superskrulleja.
Disney+-sarjassa Wonder Man (2026) DODC yritti entistä kovemmin löytää superihmisiä, joita vangita huippuvankilaansa, sillä vankila oli puoliksi tyhjä ja varapääsihteeri Heyerdahlin (näyttelijänä Dan Donohue) mukaan kongressi uhkasi leikata DODC:n rahoitusta. Agentti Cleary kiristi Mandariinia aikoinaan esiintynyttä Trevor Slatteryä ystävystymään näyttelijä Simon Williamsin kanssa, ja etsimään todisteita siitä, että Williamsilla oli supervoimia. Jos Slattery epäonnistuisi, hän joutuisi takaisin vankilaan istumaan loppuun keskenjääneen tuomionsa aiemmista toimistaan Mandariinina. Slattery kuitenkin ystävystyi Williamsin kanssa oikeasti, hävitti todisteet tätä vastaan, ja esiintyi jälleen Mandariininä, uskotellen Williamsin ionienergiaperäisten räjähdysten olleen oikeasti hänen aikaansannostaan. Cleary kuitenkin yhä uskoi Willimasin syyllisyyteen ja oli juuri löytänyt todisteita tätä vastaan, kun Williams vapautti Slatteryn vankilasta.
DODC tulee esiintymään myös elokuvassa Spider-Man: Brand New Day (2026).

 Televisio 
Damage Control esiintyy Ultimate Spider-Manin jaksossa ”Vauriot”. Romutusryhmää vastaan käydyn taistelun jälkeen, Hämähäkkimies ja hänen tiiminsä (Voimamies, Rautanyrkki, Nova ja Valkoinen Tiikeri) saivat Nick Furylta käskyn työskennellä Damage Controlille, jotta nämä voisivat siivota jälkensä ja selvittää Romutusryhmän todellisen motiivin. Hämähäkkimies huomaa siivoustöiden toimivan peitteenä pankkirosvouksille ja alkaa epäillä Damage Controlin toimitusjohtajaa Mac Porteria. Hämähäkkimies murtautuu myöhemmin Damage Controlin toimistoon tutkiakseen Porteria, mutta saakin tietää neljän Damage Controlin työntekijän olevan valeasuinen Romutusryhmä, jotka käyttivät asemaansa ja yhtiön resursseja ryöstöjen toteuttamiseen. Mac saapui myöhemmin auttamaan Hämähäkkimiehen tiimiä Romutusryhmän pysäyttämisessä. Mac Porter suunniteltiin muistuttamaan Damage Controlin luojaa Dwayne McDuffieta, jonka muistolle jakso oli omistettu.

 Lähteet 

Aiheesta muualla
 Marvel-kustantamon kotisivujen osuus Damage Controlista
 Damage Control Marvel Comics Databasessa 

Luokka:Kuvitteelliset yritykset
Luokka:Marvel-universumin ryhmittymät